謝蔣穎叔惠澄心紙
作者：郭祥正
朝代：宋

paragraphs: 李氏三世皆名書，古今筆法誰能如。
澄心堂中畜妙紙，敲冰搗楮惟恐粗。
當時文物稱第一，敎勑往往親涵濡。
赫然真龍躍中國，僭跡甘就雷霆誅。
論功行賞盡金玉，唯有此物多贏餘。
流傳既久乃珍絕，一軸不換千明珠。
樂安御史輒寄我，二十五幅無纖汙。
却疑織女秋夜醉，素段割裂天所須。
又如美玉纔出璞，瑩采射目爭陽烏。
文章未到一王法，寶紙謾對明窻鋪。
廷珪煤麝銅雀瓦，氣象嵂兀尤相於。
坐思厚貺欲爲報，累旬安得論錙銖。
况君才力似韓愈，盡當返贈誅奸諛。